open-index/open-wikipedia-markdown huggingface dataset:
Raskovnik

**Raskovnik** (Serwies: Расковник) is ’n plant in die Serwiese en ander Slawiese mitologieë. Volgens Vuk Stefanovic Karadzic se woordeboek is dit:

: * ’n (dalk denkbeeldige) gras wat enige slot homself sou laat oopsluit het as dit daaraan geraak het.*

Hoewel mense weet dat raskovnik bestaan, kan niemand wys hoe dit lyk nie. Daar is verskeie maniere om dit te vind: Karadzic het aangeteken dat ’n handelaar in Zemun wat dit wou vind, ’n ou vrou in beenysters toegesluit het en haar snags na ’n veld laat loop het; as die ysters hulleself oopgesluit het, was dit ’n teken dat raskovnik daar groei. ’n Ander metode het vereis dat ’n ystervark (soms ’n skilpad) in ’n boks toegesluit word. Die ma sou dan raskovnik vind en die boks daarmee oopsluit; maar ’n mens moes gou spring, want die ystervark sou die plant insluk sodra sy dit gebruik het.

Daar is geglo dat skatte, veral dié van tsaar Radovan, so gesluit sou word dat net raskovnik dit sou kon oopsluit – daarom was skattejagters altyd op die uitkyk vir die plant.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Raskovnik*

## Verdere leesstof 
*
Kananga

**Kananga** (voorheen *Luluabourg* in Frans en *Luluaburg* in Nederlands) is die hoofstad van die Lulua-provinsie in die Demokratiese Republiek die Kongo. Die stad is in die suide van die land geleë, en het 'n bevolking van 1&nbsp;130&nbsp;000 in 2004 gehad.
Mantel

'n **Mantel** is 'n kledingstuk soortgelyk aan 'n jas, maar sonder moue, wat die hele bolyf bedek en in die meeste style ten minste tot by die knieë strek. Meestal dien die mantel as 'n weervaste kledingstuk wat die draer teen wind, reën en sneeu beskut. 

Die woord "mantel" stam af van die Oudhoogduits *mantal*, wat weer van die Latyn *mantulum* afgelei is, wat *dop* of *kombers* beteken.
Beatboxing

duimnael|'n Voorbeeld van beatboxing.
duimnael|regs|250px|Biz Markie besig om te beatbox.
duimnael|regs|250px|Shlomo besig om te beatbox.

**Beatboxing** is 'n tipe stemperkussie wat hoofsaaklik die kuns van die voortbring van polse, ritme en musikale klanke behels deur gebruik te maak van die mond, lippe, stem, en meer. Dit kan ook sang, stemweergawes van draaitafelisme, en die simulering van blaasinstrumente, strykinstrumente, en ander musikale instrumente insluit. Beatboxing word met die hiphopkultuur verbind, alhoewel dit nie tot hiphopmusiek beperk is nie.

## Verwysings
Frankmusik

**Vincent James Turner** (gebore 9 Oktober 1985 in Thornton Heath), professioneel bekend as **Frankmusik**, is 'n Engelse elektropopmusikant.

## Diskografie 
### Albums 
* *Complete Me* (2009) - #13 (VK) #88 (Ierland)
* *Do it in the AM* (2011)

### EP's en enkelspelers 
* *Frankisum* (2007)
* *In Step/Done Done* (2008)
* *3 Little Words* (2008)
* *Better Off As Two* (2009) #26 (VK)
* *Confusion Girl* (2009) #27 (VK)
* *Time Will Tell* (2009) #173 (VK)

## Verwysings 
## Eksterne skakels 
* Amptelike webwerf 
* MySpace-profiel 
* YouTube-kanaal
Freundeskreis Südafrika

Die **Freundeskreis Südafrika** (**FSA**; Engels: *Friends of South Africa*) is 'n Suid-Afrikaans-Duitse skooluitruilskema. Die FSA is in 1996 gestig. Die FSA het twee kantore in Suid-Afrika: 'n kantoor in Naboomspruit, onder bestuur van Alta Botes, organiseer die uitruil vir Suid-Afrikaanse skoliere na Duitsland. 'n Kantoor in Boksburg, onder leiding van Suzanne Baker, is verantwoordelik vir die besoekende Duitse jeug en die Suid-Afrikaanse gasfamilies. In Duitsland is ook twee FSA-kantore: die een is in Bielefeld en word deur Petra Jocobi bestuur. Alhoewel die twee organisasies saamwerk, is die FSA in Suid-Afrika 'n onafhanklike regsentiteit van die FSA in Duitsland. Vele Suid-Afrikaanse en Duitse leerders het sedert 1996 aan hierdie uitruilprogram deelgeneem.

## Uitruilprogramme 
Die FSA-jeuguitruilorganisasie in Suid-Afrika bied drie uitruilprogramme na Duitsland aan: vier weke tydens Junie/Julie, drie maande van Oktober tot Januarie, en vier weke tydens Desember/Januarie.

## Verwysings 
## Eksterne skakels 
* Suid-Afrikaanse webwerf  
* Duitse webwerf
Iwan Bilibin

**Iwan Jakowlewitsj Bilibin** (Russies: Ива́н Я́ковлевич Били́бин; 16 Augustus 1876 – 7 Februarie 1942) was een van die invloedrykste 20ste-eeuse illustreerders en verhoogontwerpers in Rusland. Dwarsdeur sy loopbaan is hy sterk deur die Slawiese mitologie beïnvloed.

Bilibin is in ’n voorstad van Sint Petersburg gebore. Hy het onder andere onder Ilja Repin studeer en daarna sy studies in München voortgesit. In 1902–1904 het hy in die noorde van Rusland gereis waar hy betower is deur ou houtgeboue en Russiese folklore. Hy het sy bevindings in 1904 gepubliseer in die monografie *Volkskuns van die Russiese Noorde*. Nog ’n groot invloed op sy werk was tradisionele Japannese kuns.

Bilibin het in 1899 bekend geword toe hy sy innoverende illustrasies van Russiese feëverhale gepubliseer het. Tydens die Russiese Rewolusie van 1905 het hy rewolusionêre tekenprente gemaak. Die Oktober-revolusie het hom egter nie geval nie. Ná kort rukke in Kaïro en Alexandrië het hy in 1925 in Parys gaan woon. Daar het hy private huise en Ortodokse kerke versier. Hy het egter na sy vaderland verlang en nadat hy die Sowjet-ambassade in 1936 versier het, het hy na die Sowjetunie teruggekeer waar hy klas gegee het tot in 1941. Bilibin is tydens die Beleg van Leningrad dood.

## Geselekteerde werke 

Lêer:Bilibin3 saltan.jpg|Die handelaars besoek tsaar Saltan (1905).
Lêer:Bilibin stage.jpg|Verhoogdekor vir die opera *Die Goue Haan* (1909).
Lêer:Dadon shemakha.jpg|Tsaar Dadon voor die Sjemacha-koningin in  *Die Goue Haan* (1906).
Lêer:Biliwar.jpg|Die Verhaal van Igor se Veldtog
Lêer:Bilibin. Baba Yaga.jpg|Baba Jaga uit *Wasilisa die Mooie* (1899).
Lêer:Redsun.jpg|Die Rooi Ruiter uit *Wasilisa die Mooie* (1899).
Lêer:Firebird.jpg|Iwan Tsarewitsj vang die vuurvoël se veer (1899).
Lêer:Dobrynya Nikitich rescues Zabava from the Gorynych, 1941.jpg|Dobrinja Nikititsj red Zabawa van Gorinitsj.
Lêer:Solovej.jpg|Ilja Moeromets en Solowei die Rower.
Lêer:Bilibin Alkonost.JPG|Alkonost.
Lêer:bilibin justice.jpg|Regspleging van die Roes.
Lêer:Bilitower.jpg|Sadko.

## Verwysings 
## Skakels 
* Iwan Bilibin by www.artcyclopedia.com
* Iwan Bilibin by www.scumdog.demon.co.uk
* Bilibin-illustrasies vir feëverhale 
* *Hierdie artikel is merendeels vertaal vanaf die Engelse Wikipedia-artikel :en:Ivan Bilibin*
Alldays

**Alldays** is 'n dorp in die Blouberg Munisipaliteit van Capricorn-distrik in die noordweste van die Limpopo-provinsie, Suid-Afrika. Die dorp het 'n bevolking van sowat 2&nbsp;987 inwoners in 2011 gehad.

Die Venetia-diamantmyn is naby Alldays geleë, binne die 360 vk. kilometer Venetia Limpopo-natuurreservaat. Dit is een van die ses oorblywende myne van De Beers in Suid-Afrika. Dit is ook die jongste diamantmyn in die land. Dit beskik ook oor 'n klein lughawe: Alldays-lughawe.

## Sien ook 
* Gereformeerde kerk Magalakwin
* Lys van dorpe in Suid-Afrika
* Venetia-diamantmyn
* Venetia Limpopo-natuurreservaat

## Verwysings
Michail Nesterof

**Michail Wasiljewitsj Nesterof** (Russies: Михаи́л Васи́льевич Не́стеров;  – 18 Oktober 1942) was ’n vooraanstaande verteenwoordiger van religieuse Simbolisme in Russiese kuns. Hy het aan die Keiserlike Kunsakademie onder Pawel Tsjistjakof studeer, maar hom later geskaar by ’n groep kunstenaars bekend as die Peredwizjniki.

Sy kunswerk *Die Visioen van die Jong Bartolomeus* (1890–'91), wat die bekering van die Middeleeuse heilige Sergei Radonezjski uitbeeld, word dikwels beskou as die begin van die Russiese Simbolistiese beweging.

Van 1890 tot 1910 het Nesterof in Kiëf en Sint Petersburg gewoon waar hy aan muurskilderings in onderskeidelik die Sint Wladimir-katedraal en die Kerk op Gestorte Bloed gewerk het. Ná 1910 het in Moskou gewoon, waar hy in die Marfo-Mariinski-klooster gewerk het. As ’n toegewyde Ortodokse Christen het hy nie die Russiese Rewolusie aanvaar nie, maar hy het tot met sy dood in Rusland gebly.

## Galery 

Lêer:Mikhail Nesterov 001.jpg|*Die Visioen van die Jong Bartolomeus* (1890–'91).
Lêer:Nesterov Florensky Bulgakov.jpg|*Filosowe* beeld die Simbolistiese denkers Pawel Florenski en Sergei Boelgakof uit.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Mikhail Nesterov*

## Eksterne skakels 
* Omvattende biografie (in Russies)
* Aanlyn-galery (in Engels)
Kolwezi

**Kolwezi**, geleë in die Lualaba-provinsie, is die derde grootse stad in die Demokratiese Republiek die Kongo. Dié mynbousentrum in die suid-ooste van die land het in 2005 'n bevolking van 910&nbsp;167 gehad.

duimnael|links|Verkeer in Kolwezi
Die streek is bekend vir sy omvangryke minerale hulpbronne, waaronder veral koper en kobalt. Hierdie minerale is noodsaaklike rustowwe in verskeie nywerhede, insluitend elektronika, vervoer en konstruksie. Die plaaslike mynbousektor het 'n beduidende rol in die ekonomiese ontwikkeling van die stad en omliggende streek gespeel. Talle mynmaatskappye en internasionale beleggers het bedrywighede in die gebied gevestig om die waardevolle hulpbronne te ontgin en te verwerk. Die aansienlike koper- en kobaltafsettings het nasionale sowel as internasionale aandag getrek. Mynboubedrywighede in Kolwezi behels sowel grootskaalse industriële mynbedrywighede as kleiner mynambagsaktiwiteite. Die onttrekkingsprosesse wissel van gemeganiseerde tegnieke wat deur multinasionale korporasies aangewend word tot hande-arbeid wat deur plaaslike mynwerkers verrig word.
Slagting van Katyn

duimnael|'n Massagraf by Katyn
duimnael|Gedenkteken ter nagedagtenis van die slagting

In die **Slagting van Katyn** (Pools: *zbrodnia katyńska*, "Katyn-misdaad"; Russies: Катынская резня Katynskaya reznya, "Katyn-bloedbad" of Катынский расстрел, *Katynsky rasstrel*, "Katyn-teregstelling") het eenhede van die Sowjet-Russiese departement van binnelandse sake NKWD in die lente van 1940 in 'n woud naby Katyn (RSFSR) 21&nbsp;857 Poolse offisiere en burgerlikes vermoor.

Nadat die massagrafte in 1943 deur die Duitse Weermag ontdek is, het die Poolse regering in ballingskap, wat in Londen gesetel was, sy betrekkinge met die Sowjetunie verbreek. Die massamoord is aanvanklik deur die Nasionaalsosialistiese propaganda geïnstrumentaliseer, terwyl die Sowjet-bewind onder Josef Stalin sy betrokkenheid by die oorlogsmisdaad van die hand gewys het en dit die Duitse Weermag ten laste gelê het.

Die Sowjet-leier Michail Gorbatsjof het dit eers in 1990 duidelik gestel dat die Sowjetunie vir die **Slagting van Katyn** verantwoordelik was. Die oorlogsmisdaad het die verhoudinge tussen Pole en Rusland versteur. In April 2010 het die Russiese regering 'n poging onderneem om versoening tussen die twee lande teweeg te bring.

## Verwysings 
## Eksterne skakels 
*  *Katyn Crime* 
*
Chrzanów

**Chrzanów** ([ˈxʂanuf] ; tussen 1941 en 1945 Krenau genoem) is 'n Poolse stad met 'n bevolking van 38&nbsp;869 in 2010.

## Eksterne skakels 
* Chrzanovia Patria Parva
Simargl

**Simargl**, **Semargl**, **Semargl-Pereplut** is ’n figuur in die Slawiese mitologie. In die *Boek van Weles* is hy die vader van Skif, die stigter van Skifia (Skitië). Hy word dikwels uitgebeeld as ’n groot hond met vlerke.

Hy is die eweknie van Simoerg in die Persiese mitologie wat ook uitgebeeld word as ’n griffioen met die lyf van ’n hond.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Simargl*

## Eksterne skakel 
* Leszi
Thohoyandou

**Thohoyandou** is 'n stad, geleë aan die suiderhange van die Soutpansberg in Suid-Afrika, en het 'n bevolking van sowat 70&nbsp;000 in 2011 gehad.

## Geskiedenis 
Die stad het ontstaan as gevolg van die beleid van afsonderlike ontwikkeling van die 1970's en 1980's. Dit is ontwikkel as die hoofstad van Venda. Die naam beteken die "kop van die olifant".

## Vervoer 
Daar bestaan 'n klein plaaslike lughawe, die PR Mphephu-lughawe.
duimnael|links|Taxi's wag in die skadu in Thohoyandou

## Sien ook 
* Lys van dorpe in Suid-Afrika
* Nwanedi Provinsiale Park

## Bronne 
* B.P.J. Erasmus: *Op Pad in Suid-Afrika*. 1995.
Nedbank

**Nedbank Groep Beperk** (JSE: NED ) of beter bekend as **Nedbank** is een van die vier groot banke van Suid-Afrika, alhoewel dit egter een van die nuutste banke is om plaaslik geïnkorporeer te word. Sy hoofkantoor is in Johannesburg en sy markkapitalisasie bedra R136 miljard op 31 Desember 2018. Nedbank het 7,9 miljoen kliënte met R826 biljoen se deposito's en R1,044 miljard se bates.

## Geskiedenis 
[duimnael|links|Historiese foto van die Nedbankgebou in [Cullinan in 1908. Dié gebou word steeds gebruik]]
duimnael|links|Nedbankgebou in Kaapstad
Die bank is oorspronklik in 1888 gestig in Amsterdam as die *Nederlandsche Bank en Credietvereeniging voor Zuid-Afrika* en in dieselfde jaar is 'n kantoor in Pretoria geopen. 18 jaar later, in 1906, het die bank uitgebrei met die opening van 'n tak in Londen. In 1951 word die Suid-Afrikaanse tak selfstandig en onder die naam *Nederlandse Bank in Suid-Afrika Beperk* geïnkorporeer. Die hoeveelheid Suid-Afrikaanse aandeelhouers het aansienlik toegeneem en in 1969 word die maatskappy 100 persent Suid-Afrikaans nadat die *Bank Mees en Hoop* 20 persent van die aandele gekoop en nog dieselfde jaar weer verkoop het.

In 1992 is die naam van die bank verander na Nedcor Bank Beperk, waarvan Nedbank die grootste afdeling was. In 1992 smelt Syfrets, UAL en Nedbank Investment Bank saam om Nedcor Investment Bank (NIB) te vorm. Ou Mutual, Nedcor se houermaatskappy, het demutualiseer en is  in 1999 op die Londense aandelebeurs gelys. Dit word 'n samestelling van die FTSE 100-indeks. Nedbank bekom die Man-eiland en Jersey se private bankbesigheid van Robert Fleming & Kie in 2001.

Die nuwe Nedcor Groep word op 1 Januarie 2003 gevorm, en kombineer Nedcor, BoE, Nedcor Investment Bank en die Kaap van Goeie Hoop Bank in een wettige entiteit. Die Nedcor Groep is hernoem tot die Nedbank Groep op 6 Mei 2005. Die Nedbank-hoofkantoor is in Sandton, Suid-Afrika.

In Augustus 2009 koop Nedbank die oorblywende 49.9% van Imperial Bank en sedertdien word Imperial Bank ten volle besit deur Nedbank.

Op 26 September 2018 het Ou Mutual aangekondig dat hulle hul meerderheidsaandeel in Nedbank gaan ontbondel aan aandeelhouers, met 'n totale markwaarde van R43,2 miljard wat ontbondel is. Ou Mutual se 52% aandeel is verminder na 19,9% wat deur Ou Mutual Lewensassuransie Maatskappy van Suid-Afrika Beperk (OMLACSA) besit word.

## Aandeelhouerskap 
## Sien ook 
* Standard Bank
* ABSA
* Capitec
* ENB

## Verwysings 
## Bronnelys 
* Boshoff, Dawie: Vol vertroue vir die toekoms. In: Suid-Afrikaanse Panorama. Jaargang 34, nr. 4, April 1989. ISSN 0-491-4783

## Eksterne skakels 
*  Nedbank Suid-Afrika
Boergas

duimnael|links|Primoretz Grand Hotel 
**Boergas** (Bulgaars: Бургас) is met 'n bevolking van 232&nbsp;264 die vierde grootse stad in Bulgarye. Boergas dien as administratiewe setel van die gelyknamige provinsie en munisipaliteit. Met sy seehawe - die grootste in die land - en 'n verskeidenheid nywerhede is Boergas die ekonomiese, kulturele en politieke spilpunt van Bulgarye se suidooste. Sy ligging aan 'n aantreklike baai van die Swartsee, met sandstrande, mere en natuurbewaringsgebiede in sy onmiddellike omgewing, maak van Boergas een van die belangrikste vakansiebestemmings in Bulgarye.

## Verwysings
Vannermerwe

**Vannermerwe** is 'n bynaam vir 'n persoon wie se van Van der Merwe is.

Die bynaam word in die Afrikaanse spreektaal in verskeie grappe gebruik, gewoonlik met Vannermerwe aan die kortste kant daarvan. As voorbeeld van die verskynsel:
Jas

regs|250px|duimnael|Jasse uit *The Gazette of Fashion*, 1872.
[duimnael|regs|250px|'n Pelsjas van [Margit Schumann wat in die DDR vervaardig is en wat tydens die Olimpiese Winterspele van 1972 gedra is.]]
'n **Jas** is 'n grondliggende deel van bo-kleding in baie kulture. Dit bedek die torso en die arms en is aan die voorkant van die nek af oop. Hierdie opening mag oophang of kan deur verskillende metodes toegemaak word, soos deur knope of 'n ritssluiter. Jasse reik tipies net effens verby die sitvlak; by langer kledingstukke van eenderse vorm praat 'n mens eerder van 'n mantel.
Knie

duimnael|310px|Linkerknie van 'n mens, van agter gesien.
[310px|duimnael|[MRI-skandering van die knie. In rooi is die voorste kruisband, in groen die agterste kruisband aangegee.]]

Die **knie** is 'n gewrig in die vorm van 'n skarnierverbinding in die menslike been wat die skeenbeen en kuitbeen (die bene van die onderbeen) met die dybeen (die been van die bobeen) verbind. Hierdie verbinding word aan die voorkant deur die knieskyf (patella) beskerm.

Vanuit hierdie gewrig word die been deur aanspanning (ekstensie) van die bobeenspiere, die verhoofdige dybeenspier oftewel *Musculus quadriceps femoris* (quadriceps) gestrek, en deur aanspanning (fleksie) van die spiere aan die agtersy van die bobeen oftewel *hamstrings* of *Musculus biceps femoris* (biceps femoris — *femur*, Latyns vir dybeen) gebuig.

Ook word gereeld met die knie die gebied van die been bedoel wat hierdie verbinding insluit en steun, dus ook die omliggende weefsel. Die bewegings van die knie verloop soepel deur middel van kraakbeen. Die dun, elastiese weefsel, kraakbeen, beskerm die beenmateriaal en sorg dat die gewrigsvlakke gemaklik oor mekaar kan gly. Daar kan twee soorte gewrigskraakbeen in die knie onderskei word, naamlik fibreuse kraakbeen (meniskus) en hialiene kraakbeen.

Die voor-terugwaartse stabiliteit in die kniegewrig word veral deur kruislingse bande (die kruisligamente) bereik wat die bo- en onderbeen verbind. Die sywaartse stabiliteit word deur die kollaterale bande gewaarborg. 'n Soepel skarnier van bobeen ten opsigte van die onderbeen word bereik deurdat die knie in 'n kapsel omvat is, asook deur die aanwesigheid van kraakbeenskywe tussen die skarnierende beendele (die meniski).

Die kraakbeen slyt met die jare, maar ook deur belasting. Kraakbeen besit slegs 'n geringe vermoë om homself te herstel, aangesien daar geen bloedvate in hierdie weefsel is wat vir stofwisseling sorg nie. Ná beskadiging, sal 'n groot deel van die herstelweefsel as fibreuse kraakbeen ontstaan. Fibreuse kraakbeen is van minder gehalte as die hialiene kraakbeen. Hierdeur sal na verloop van tyd opnuut skeurtjies en barste in die kraakbeen ontstaan.

By gewerwelde diere word met die knie 'n analoë verbinding of deel van die been bedoel.

## Eksterne skakels 
*  'n Webtuiste oor die knie
*  'n Webtuiste oor die knie en kniebesering
Emmaus

**Emmaus** is die naaste pleknaam aan die middelpunt van Suid-Afrika. Dit is ongeveer 20&nbsp;km vanaf Petrusburg in die Vrystaat geleë. Daar was eens 'n spoorwegstasie met 'n kafee, poskantoor en dies meer. Vandag is daar niks meer oor nie, behalwe die idee van die middelpunt van Suid-Afrika.

## Sien ook 
* Lys van dorpe in Suid-Afrika
Kraakbeen

[regs|300px|duimnael|Kraakbeen onder 'n [mikroskoop gesien.]]

**Kraakbeen** is 'n spesiale vorm van bindweefsel met 'n elastiese karakter as gevolg van eienskappe van die ekstrasellulêre matriks. Kraakbeen kan groot druk weerstaan, maar het weinig trekvastheid, in teenstelling tot beenmateriaal. Kraakbeen word in drie tipes ingedeel: hyaliene kraakbeen, elastiese kraakbeen, en fibreuse kraakbeen.

Kraakbeen is te vinde in vele gebiede van die liggaam, met inbegrip van die artikule oppervlak van die skeletsbene, die ribbekas, die oor, die neus, die bronchiale buise en die tussenwerwelskywe. Die meganiese eienskappe is intermediêr tussen been en digte bindweefsel.

In teenstelling tot ander bindweefsels, bevat kraakbeen geen bloedvate nie. Die chondrocyte word deur diffusie gevoed, geholpe deur die pompende aksie wat deur kompressie van die artikulêre kraakbeen of fleksie van die elastiese kraakbeen gegenereer word. In vergelyking tot ander bindweefsels groei en herstel kraakbeen stadiger.
The Who

**The Who** is 'n Engelse rockgroep van die jare sestig en sewentig van die twintigste eeu wat in 1964 in Londen (Engeland) tot stand gekom het. Die groep het tot een van die bekendste rock-'n-roll-groepe ter wêrel gegroei en het op hul hoogtepunt uit sanger Roger Daltrey, kitaarspeler Pete Townshend, baskitaarspeler John Entwistle en tromspeler Keith Moon bestaan. The Who was met uitsondering van die periodes tussen 1983 en 1988 en tussen 1990 en 1995 vrywel kontinu op musiektoer gewees. Wysigings aan die groepsamestelling het gekom na die dood van Keith Moon in 1978 (wat agtereenvolgens deur Kenney Jones, Simon Phillips en Zak Starkey vervang is) en na die dood van John Entwistle in 2002 (in wie se plek Pino Palladino sedertdien waarneem). Teen die einde van Oktober 2006 het The Who 'n comeback gemaak met hul album *Endless Wire*. Dit is die elfde ateljeealbum wat die groep uitgebring het, maar die eerste sedert ''It's Hard* (1982).

The Who het veral as *rockpioniers* bekend geword; uitvinders van die kragakkoorde (*powerchords*) en Townshend se rockopera *Tommy*. Die vroeë *mod''-albums van die groep — met korte, soms aggressiewe nommers daarop — is goeie voorbeelde van hoe The Who daar uitgesien het: Pete Townshend met sy leidende kragakkoorde, Keith Moon met sy eksplosiewe tromwerk, John Entwistle met sy baslopies en Roger Daltrey met sy kragtige stem en rondvlieënde mikrofoon. Hierdie albums het 'n groot invloed op die ontwikkeling van hardrock en powerpop gehad, terwyl die luidrugtige en aggressiewe konserte die weg vir die koms van punkrock gebaan het.

## Verwysings
Rock and Roll Hall of Fame

duimnael|Die Rock and Roll Hall of Fame teen dagbreek.

Die **Rock and Roll Hall of Fame** is 'n museum in Cleveland, Ohio (VSA) wat aan die vaslegging van die geskiedenis van beroemde of invloedryke rock-'n-roll-musici en -betrokkenes gewy is. Die huidige gebou is op 2 September 1995 geopen en is aan die oewer van die Eriemeer in Clevelend ten ooste van die stadion van die *Cleveland Browns* en die *Great Lakes Science Center* geleë.

## Geskiedenis 
Die Rock and Roll Hall of Fame is deur Ahmet Ertegün, Jan Wenner en Suzan Evans opgerig. Sedert 23 Januarie 1986 kom hier jaarliks 'n beperkte aantal mense of groepe by via die *Rock and Roll Hall of Fame Induction Ceremony* in New York Stad. Oor die opname in die Hall of Fame beslis sowat seshonderd musici en musiekdeskundiges.
Vrede van Parys (1783)

[duimnael|250px|Die Vrede van [Parys]]

Die **Vrede van Parys** (ook wel die **Vrede van Versailles**) van 1783 het die einde van die Amerikaanse Onafhanklikheidsoorlog beteken.

Op 30 November 1782 was daar al voorlopige vredesverdrae in Parys onderteken, maar dit het tot 19 April geduur tot die Britte hulle uit Amerika begin onttrek het. Die formele einde van die onafhanklikheidsoorlog was op 3 September 1783, toe die Vrede van Parys geteken is. Die laaste Britse troepe het op 25 November 1783 onttrek. Die vredesverdrag is op 14 Januarie 1784 deur die Kongres van die Verenigde State aanvaar.

Die eerste erkenning van die Verenigde State het van Friesland gekom, maar later het die ander Nederlandse geweste gevolg. Frankryk was die eerste land wat die Verenigde State erken het (1782).
Hardrock

**Hardrock** is 'n musiekstroming wat uit rock voortgevloei het en gewoonlik deur 'n hardklinkende verwronge (*distorted*) elektriese kitaar gekenmerk word. Die tempo in die musiek is gewoonlik hoog; die sang-, kitaar- en sintetiseerderdele wissel mekaar af en vul mekaar aan. Net soos in jazz is 'n *pakkende* rif belangrik om as kapstok vir die snit te fungeer. Die fondament in hardrockliedjies word deur die hoofkitaar met sogenaamde kragakkoorde (*powerchords*) gelê.

'n Verdere kenmerk is die oorheersende luide sangwerk, waarin geforseerde uitinge nie spaarsamig is nie. Bekende orkeste wat hierdie soort musiek produseer is AC/DC, Deep Purple, Golden Earring,  Guns N' Roses, KISS, Led Zeppelin, UFO, Metallica, Uriah Heep en Van Halen.

Daar moet opgemerk word dat diverse style in rockmusiek 'n sterk verwantskap toon. Die musiek van 'n groep soos The Who bevat sowel rock- as hardrockelemente. Die grens tussen hardrock en metal is soms moeilik onderskeibaar.
Bindweefsel

duimnael|194x194px|Bindweefsel

**Bindweefsel** maak onderdeel uit van alle organe van die liggaam van mens en dier. Bindweefsel het 'n steunende, dan wel versorgende funksie. Bindweefsel beskerm die organe en bepaal hul vorm. Die onderlinge beweeglikheid van die organe word deur bindweefsel versorg. Bindweefsel vorm ook die weg waarlangs bloedvate en senu's na die organe gelei word.

'n Belangrike gemeenskaplike kenmerk waarin bindweefsel van ander weefsels onderskei word, is die feit dat bindweefsel uit 'n populasie van gespesialiseerde selle, ingebed in groot hoeveelhede tussenselstof of intersellulêre matriks, bestaan.

Been, kraakbeen, die senings wat spiere aanmekaar heg, die ligamente wat bene aanmekaaar heg en selfs die delikate vesels wat net onder die vel lê en die spanning handhaaf, is almal vorme van bindweefsel al is dit so uiteenlopend. 

Die groot verskille tussen die verskillende soorte bindweefsel hang saam met die eienskappe van die matriks wat tussen die selle voorkom. Been is hard en onbuigsaam omdat die beenmatriks hoofsaaklik uit die fosfate en die karbonate van kalsium en magnesium bestaan. 

In die matriks van senings is taai, onrekbare wit vesels wat ewewydig aan mekaar lê, terwyl die bindweefsel onder die vel buigbaar is vanweë die geel, elastiese vesels wat dit bevat. 

Bloed is 'n besonder interessante vorm van bindweefsel, aangesien die matriks 'n vloeistof is. Die selle dryf amal vrylik in die vloeistof rond, en is nie permanent aanmekaar geheg nie.

## Sien ook 
* Orgaan
* Weefsel

## Bronnelys 
* KENNIS,  vol 12, 1980, bl. 2317,
Prom

duimnael|320px|Tieners geklee vir 'n *prom*, hier by die *preprom*, wat die vergadering tuis voor die bal is.

'n **Prom** is in die Verenigde State 'n semiformele dansbal wat die skooljaar afsluit. Prom is 'n afkorting vir "promenade".

Op kleiner hoërskole kan alle leerlinge na die eindjaarsbal gaan, maar op groter skole is die bal alleen vir leerlinge uit die laaste twee klasse bestem, respektiewelik die *junior prom* vir die 11de graad en *senior prom* vir die 12de en ook laaste graad. Sommige *colleges* (Amerikaanse universiteite) vier ook 'n prom.

Seuns dra gewoonlik 'n tuxedo met 'n cummerbund of onderbaadjie terwyl meisies 'n aandrok (*prom dress*) dra. Tradisioneel bied die paar mekaar 'n blomstuk aan: die meisie kry 'n corsage van die seun, terwyl die seun wat die meisie se hand daardie aand neem van haar 'n boutonnière ontvang om in sy knoopsgat te dra. Gewoonlik huur die seun (oftewel sy ouers) 'n limousine met 'n chauffeur om met die meisie na die prom gekarwei te word.

Tydens die prom word meestal 'n aandete ontvang en op die dansvloer gedans. Dit is ook tradisie om uit die leerlinge 'n koning en koningin te kies, die sogenaamde *prom king* en *prom queen*. Die paar word uit 'n aantal genomineerde leerlinge gekies, die sogenaamde *prom court* van *prom princes* en *prom princesses*.

Soms word ook 'n *anti-prom* deur leerlinge gereel as protes teen die (in hul oë) ouderwetse, strakgereelde en geldverslindende tradisie.

Die eindjaarsbal word ook in ander lande gevier, maar heet daar anders, byvoorbeeld *grad* of *forma* in Kanada, ''Leavers' Ball* in die Verenigde Koninkryk, *Abi-Feier* in Duitsland, en *matriekafskeid* in Suid-Afrika.

Die *prom'' is 'n bekende Amerikaanse kulturele fenomeen wat gereeld in rolprente, televisiereekse en ander gewilde kultuuruitinge opduik. Enkele voorbeelde is die rolprente *Carrie* (1976, gebaseer op 'n roman van Stephen King), *Prom Night* (1980, met 'n *remake* in 2008), en *Prom Wars* (2008).

## Eksterne skakels
Onderbaadjie

duimnael|regs|250px|'n Tradisionele onderbaadjie wat saam met 'n tweedelige pak of aparte baadjie en broek gedra word.

'n **Onderbaadjie** is 'n moulose bolyfse kledingstuk wat bo-oor 'n hemp en das en onder 'n baadjie gedra word as deel van die meeste mans se formele drag, en as die derde deel in die driedelige mansbesigheidspak. Dit was eens 'n aanvaarde deel van mansdrag, maar het sedertdien in die kontemporêre drag van die Engelssprekende wêreld ongewoon geraak, alhoewel dit 'n terugkeer na die besigheidsmode in Duitsland gemaak het.
Tuxedo

duimnael|300px|links|Drie mans, netjies in swart tuxedo's en strikdasse geklee.
duimnael|regs|160px|'n Tuxedo

'n **Tuxedo** is 'n tweedelige kostuum wat deur mans as aanddrag gedra word, met ander woorde by formele feestelike geleenthede. Dit bestaan uit 'n swart broek met 'n fluweelstreep aan die sykant, en 'n swart baadjie  met lapelle, 'n wit tuxedohemp, en 'n lyfband of onderbaadjie. Die skoene wat saam met 'n tuxedo gedra word, is gewoonlik swart blinkleer.
## Eksterne skakels 
* www.hetblauweboekje.nl
Isme

'n **Isme** is 'n selfstandige naamwoord wat op die agtervoegsel *-isme* eindig. Die afgeleide persoonsnaamwoord van *-isme* is *-is*, en die afgeleide byvoeglike naamwoord is *-isties*. Die betreffende uitgang is uit die Grieks afkomstig en het aanvanklik *-ismos* gelui. Dit is gebruik om bepaalde werkwoorde te voorsien van 'n vorm wat 'n gepaste toestand van aksie benoem. So staan *baptizein* vir "onderdompeling", en die bybehorende daad word *baptismos*.

Later het die gebruik van die uitgang in Indo-Europese tale uitgebrei. Dit het 'n veel gebruikte aanduiding vir begrippe/konsepte, sisteme, leefwyses, georganiseerde aktiwiteite, ideologieë, artistieke strominge en andersoortige fenomene geword. So staan marxisme vir 'n geheel van teorieë, praktyke en denkwyses wat aan die gedagtegoed van die Duitse filosoof en politieke ekonoom Karl Marx ontleen is.

Soms dui aanhangers of beoefenaars van 'n isme hulself daarmee aan, maar die konsep kan ook deur buitestaanders gebruik word om, al dan nie vir negatiewe doeleindes nie, 'n indiwidu of groep te klassifiseer.

Die meeste ismes betref konsepte wat op enigerlei wyse op die menslike rede of menslike handelinge te herlei is. Soms egter word daar ook verskynsels uit die natuur mee aangedui, soos *botulisme*.

## Sien ook 
* Lys van -ismes
* Ideologie
Pierre Jaccoud

duimnael|upright|Pierre Jaccoud
**Pierre Jaccoud** (24 November 1905 - 4 Julie 1996) was 'n Switserse prokureur en politikus. Hy was lid van 'n radikale party in die stad Genève.

## Lewensloop 
Jaccoud was 'n bekende prokureur in Genève. Hy was in 1953 en 1954 voorsitter van die Geneefse Orde van prokureurs. Daarbenewens verteenwoordig het hy prins Ali Khan tydens sy egskeiding van Rita Hayworth en was hy advokaat vir talle Switserse en buitelandse maatskappye in Genève. Hy was ook lid van die gemeenteraad van Genève en beklee baie soortgelyke posisies. Hy was getroud en het twee dogters en 'n seun.

Jaccoud was die hoofverdagte van die moord op Charles Zumbach, 'n verkoper van landboumasjinerie, op 1 Mei 1958, omdat hy jaloers sou gewees het op sy seun, wat 'n verhouding het aangeknoop het met Jaccouds se buite-egtelike vriendin. Die proses waar hy in 1960 skuldig bevind en tot sewe jaar gevangenisstraf veroordeel is, bly tot vandag kontroversieel. Baie van die openbare mening is dat die veroordeling van Jaccoud gebaseer is op 'n geregtelike dwaling.
Moskwa

Die **Moskwa-rivier** (Russies: Москва-река; Moskwa-reka) is ’n sytak van die Oka-rivier wat deur Moskou- en Smolensk-oblast in Rusland vloei.

## Etimologie 
*Moskwa* en *Moskou* is twee verskillende weergawes in Afrikaans van die Russiese naam *Москва*. Die stad is na die rivier genoem. Die oorsprong van die rivier se naam is onseker.

## Stede 
Moskou, die hoofstad van Rusland, is op die rivier se oewers geleë. Die rivier vloei ook deur die dorpe Mozjaisk, Zwenigorod, Zjoekofski, Bronnitsi, Woskresensk en, by die samevloei van die Moskwa en die Oka, Kolomna. In 2007 was daar 49 brûe oor die Moskwa en sy kanale binne die stadsgrense van Moskou. Die Groot Klipbrug is in 1692 gebou.

Die kanale vorm verskeie eilande. Sommige het Russiese name, ander geen. Die grootste permanente eilande (van oos tot wes) is:
* Serebrjani Bor
* Tatarskaja Poima, algemeen bekend as Mnewniki
* Baltsjoeg, ook bekend as Bolotni Ostrof
* Verskeie onbewoonde eilande

## Galery 

Lêer:Moskova kremlin.jpg|Die Kremlin gesien vanaf die Moskwa.
Lêer:Moscow-River-StSavior-1639.jpg|Katedraal van Christus die Verlosser en Gorkipark.
Lêer:Moscow, Berezhkovskaya embankment, 12.jpg|Woonhuise.
Lêer:Moscow Frunzenskaya Embankment at Pushkinsky Bridge 08-2016.jpg|Regeringsgebou.
Lêer:Moscow river 1.jpg|In die rigting van die Kremlin.

## Verwysings 
: *Hierdie artikel is merendeels vertaal vanaf die Engelse Wikipedia-artikel :en:Moskva River*
Otra Puse

**Otra Puse** is 'n Letlandse popgroep wat in 1992 deur die sanger en kitaarspeler Aigars Grāvers, die tromspeler Aigars Krēsla (albei voormalige lede van die gewilde groep *Jumprava*), die voorheen onbekende sanger Normunds Pauniņš, die klawerbordspeler Ivars Makstnieks (voorheen *Vaidava* en *Linga*) en die bassis Aldis Miodle in Riga gestig is.

Otra Puse se gewildste treffers sluit *Pēc Lietus*, *Rīga*, *Nakts vai Rīts* en *Dievs Dod* in. Die laasgenoemde lied is ook in Russies (Огонь/Ogoņ) vrygestel.

## Diskografie 
### Langspelers 
* *Pēc lietus* (1995, 2006)
* *Nakts vai rīts* (2009)
* *Uzzīmē mani* (2013)
* *Remiksi 1996 — 2016* (2016)
* *Otra puse. Labākās dziesmas. Notis. Vārdi.* (2017)

## Eksterne skakels 
;Inligting en videosnitte
----
* *Otra Puse se webtuiste by draugiem.lv*
* *YouTube.com: Otra Puse - Rīga*
* *YouTube.com: Otra Puse - Nakts vai rīts*
* *YouTube.com: Otra Puse & Antra Stafecka - Uzzīmē mani*
The Verve

**The Verve** was 'n Britpop- en rockgroep wat in 1989 gestig is. Die groep het in 1997 beroemdheid verwerf met hul treffer *Bitter Sweet Symphony*.

## Stigting en sukses 
The Verve is in 1989 deur Richard Ashcroft in die Britse stad Wigan gestig. Die groep het vinnig bekendheid verwerf, danksy Ashcroft se lirieke en die kitaarspel van Nick McCabe. In 1992 is die groep se eerste langspeler vrygestel, naamlik *Verve EP* (Hut Records), wat as een van die mees eksperimentele Verve-albums ooit beskou word. Hierna is albums uitgereik wat die stryd met groepe soos Oasis, Blur en Radiohead aangesê het.

Dwelmdramas, regsaksies en gesondheidsprobleme het die groep geteister, maar **The Verve** het vier albums uitgereik en wêreldwyd verskeie treffers gehad. Desondanks het die groep in 1999 hul einde aangekondig.

### Onderbreking 
Ná die opbreek van The Verve het kitaarspeler Simong Tong en baskitaarspeler Simon Jones, tesame met John Squire, die groep *The Shining* gestig. Hierdie groep het egter nooit die lig gesien nie. Tong het indertyd ook die permanente kitaarspeler Graham Coxon in die groep *Blur* vervang.

Die vaste kitaarspeler van The Verve, Nick McCabe, het homself meestal op die agtergrond gehou. Enkele kere het hy egter tog op die verhoog verskyn met The Music.

Die tromspeler Peter Salisbury het enkele male met Richard Ashcroft saamgewerk en het bowendien in 2004 tydelik lid van *Black Rebel Motorcycle Club* geword.

The Verve-stigter Ashcroft het naas bogenoemde Salisbury ook enkele musikale proeflopies met B.J. Cole gehad. In April 2000 is sy eerste solo-enkelspeler uitgereik, *A Song for the Lovers*, wat die nommerdrie-posisie op die Engelse Top 40-ranglys gehaal het. Die CD's wat hierop gevolg het, het geen sukses behaal nie. Op 2 Julie 2005 het Richard Ashcroft nog een keer opgeval toe hy op die Live 8-fees, in samewerking met Coldplay, die nommer *Bitter Sweet Symphony* uitgevoer het.

## Terugkeer 
Nadat die groep in April 1999 ontbind het, het hulle in Junie 2007 'n terugkeer aangekondig. Aan die einde van die somer van 2008 is 'n nuwe album uitgereik, en in November het die groep 'n musiektoer deur Engeland en Skotland onderneem. Die groep het op Saterdag 31 Mei 2008 op Pinkpop en op 4 Julie op Rock Werchter opgetree. Op 4 Augustus 2008 het die nuwe enkelspeler van The Verve, genaamd *Love is Noise*, verskyn. *Rather Be* was die tweede enkelspeler van die nuwe album en het in November 2008 verskyn.

## Derde opbreek 
Op 8 Augustus 2008 het dit bekend geword dat **The Verve** vir die derde keer uitmekaar gespat het. Kitaarspeler Nick McCabe en baskitaarspeler Simon Jones het Richard Ashcroft daarvan beskuldig dat hy die reünie vir sy soloprojekte gebruik het. Daarnaas het 'n "bron" in die *Sunday Mirror* die spanninge tussen Ashcroft en die kitaarspeler en baskitaarspeler verder beskryf:

## Eksterne skakels 
* Amptelike webwerf  
* The Verve live 
* The Verve Info 
* Sit And Wonder - The Verve-aanhangerstuiste
Cocteau Twins

**Cocteau Twins** is 'n Skotse musiekgroep wat vanaf 1981 tot 1997 musiek gemaak het. Die groep is deur Will Heggie (baskitaarspeler) en Robin Guthrie (* 1962, kitaarspeler) opgerig. Hulle het Elizabeth Fraser (* 1963) as sangeres gekies omdat sy so apart in die plaaslike diskoteek in Grangemouth (Skotland) gedans het. Die groep het hulself na 'n minder bekende nommer van Simple Minds vernoem. Die uit drie persone bestaande groep is spoedig deur Ivo Watts opgepik, wat die eerste album, *Garlands*, op sy 4AD-plateëtiket uitgebring het.

In 1984 het Simon Raymonde (* 1962) Will Heggie op baskitaar vervang. Die klank van die groep het van die donkere wave-klank van die eerste plate (vergelykbaar met The Cure) na 'n gevarieerder klank verander, soos die album *Treasure* getuig. Die belangrikste herkenningspunte bly die innoverende sang van sangeres Fraser en die galmende kitaar van Guthrie.

Eind jare tagtig het die klank van Cocteau Twins steeds sterieler geword, soos op *Heaven or Las Vegas* waargeneem kan word. Die groep het begin jare negentig van plateëtiket verander; 4AD is vir Fontana Records verwissel. In 1998 het die groep hul aktiwiteite gestaak.

Die groep besit egter nog 'n ateljee, September Sound, waarin onder andere Moloko en Seefeel plate opgeneem het.

## Diskografie 
* *Garlands* (1982)
* *Head Over Heels* (1983)
* *Treasure* (1984)
* *Victorialand* (1986)
* *The Moon and the Melodies* (1986)
* *Blue Bell Knoll* (1988)
* *Heaven or Las Vegas* (1990)
* *Four Calendar Café* (1993)
* *Milk & Kisses* (1996)
* *BBC Sessions* (1999)
Klankmuur

'n **Klankmuur** (Engels: *wall of sound*) is 'n klankopnametegniek waar daar na 'n só vol moontlik diffuse klank gestreef word waarby die onderlinge musiekinstrumente moeilik te onderskei is. Phil Spector was 'n pionier van hierdie werkwyse. Hy het na 'n so goed moontlike beluisterbaarheid van popmelodieë op elke stereo-installasie gestreef, al was die gehalte daarvan nog sleg. Vir vergelyking het hy sy musiek op 'n motorradio geluister.

## Sien ook 
* Shoegaze
Toga

duimnael|regs|250px|Enkele priesters in toog.
[duimnael|regs|250px|[Monseigneur|Mgr. Jean-Pierre Delville, Mgr. Franco Coppola, Kardinaal Jozef De Kesel, Mgr. Guy Harpigny.]]
[duimnael|regs|250px|'n [Kanunnik]]
[duimnael|regs|250px|Voorsitter de la Kethulle de Ryhove, toga met [hermelyn en bef.]]

'n **Toga**, soms ook **tabbaard** genoem, is 'n wye, lang gewaad wat deur hoogwaardigheidsbekleders gedra word. Hierdie seremoniële kledy benadruk hul waardigheid en hul amp.

Die tabbaard (of *tabbert*, *tabberd*) of *toge* is vroeër deur mans as 'n soort kamerjas oor hul kleding gedra en is gewoonlik met rande bont afgewerk. Die lang gewaad met die wye uitlopende onderrok wat in die tyd deur vroue gedra is, was ook tabbaard genoem. Die woord het later tot 'n algemene woord verander wat alle soorte lang uitlopende, wye gewade aandui, soos die van Sinterklaas.
Indie (musiekgenre)

[duimnael|regs|250px|[Sonic Youth]]
[duimnael|regs|250px|[Arcade Fire]]
[duimnael|regs|250px|[Enon]]
[duimnael|regs|250px|[The Postal Service]]
[duimnael|regs|250px|Colin Meloy ([The Decemberists)]]
[regs|duimnael|250px|Carol van Dijk ([Bettie Serveert)]]

**Indie** is 'n versamelnaam wat meestal vir rockgeoriënteerde kunsmusiek gebruik word wat oor die algemeen deur 'n afkeer van kommersiële musiek en 'n voorliefde vir eksperimentering gekarakteriseer word. Die naam is van die Engelse woord *independent* afkomstig, wat *onafhanklik* beteken. Dit het oorspronklike na die DIY-houding van die groepe of hul platekontrakte met onafhanklike plateëtikette verwys. Dit het beteken dat vry enige musiek as indie geklassifiseer kan word, van ambience tot heavy metal, maar vandag word met die term in 'n genrekonteks meestal 'n subgenre uit die alternatiewe rock, die sogenaamde indierock, bedoel wat deur groepe soos Pavement en Sonic Youth gewild begin word het.

Die term indien is gevolglik soms verwarrend, aangesien nie alle kunstenaars wat onder die term geskaar word wel onafhanklik is nie. Vele indiekunstenaars is aan hoofstroom platemaatskappye verbonde. Met hul imago het hulle hulle teen die massakultuur verset, maar sommige aanvanklik onbekende kunstenaars het tot groot sterre uitgegroei. Sedert die kommersiële suksesse van name soos R.E.M. en Nirvana is die term indie, soos ook die terme ondergronds en cult, dan ook steeds meer die gevestigde plateïndustrie as bemarkingsfoefie gebruik om kunstenaars met 'n teendraadse imago te adverteer. Of die vervaardigde musiek in hierdie gevalle ook daadwerklik vernuwend of teendraads is, skyn daarby minder belangrik te wees. 'n Term vir grensverleggende rockmusiek wat minder bemarkingsgevoelig is, is eksperimentele rock.
Alice Bailey

**Alice Ann Bailey** (16 Junie 1880 – 15 Desember 1949), was 'nBrits-Amerikaanse esoterikus, teosoof en skrywer. Sy was bekend as die **Alice A. Bailey** of **AAB**, is as **Alice Latrobe Bateman** gebore is, in Manchester, Engeland- 7:32 GMT, volgens Dane Rudhyar. Hulle het verhuis na die Verenigde State in 1907, waar sy die meeste van haar lewe as 'n skrywer en onderwyser deurgebring het. Sy het geskryf oor die geestelike, okkulte, astrologiee, Theosofie, Christelike en ander godsdienstige temas.

Haar werk, geskryf tussen 1919 en 1949, beskryf 'n omvattende stelsel van esoteriese denke oor onderwerpe soos hoe spiritualiteit het betrekking op die sonnestelsel, oordenking, genesing, geestelike sielkunde, die lot van nasies, en die voorskrifte vir die samelewing in die algemeen. Sy het die meeste van haar werk beskryf as gelet telepaties is aan haar gedikteer word deur 'n "Meester van die Wysheid," het aanvanklik verwys na slegs as die "Tibettaans", of deur die voorletters "DK", later geïdentifiseer as "Djwhal Khul." Haar volgelinge na sy geskrifte soos Die Alice A. Bailey materiaal, of soms, as die AAB materiaal.

Haar geskrifte was deur die werke van Madame Blavatsky beïnvloed. Alhoewel Bailey uit die geskrifte verskil van die ortodokse Theosofie van Madame Blavatsky, hulle het ook baie in gemeen daarmee. Sy het geskryf oor godsdienstige temas, met inbegrip van die Christendom, maar haar geskrifte is fundamenteel verskil van baie aspekte van die Christendom en van die ander ortodokse gelowe. Haar visie van 'n verenigde samelewing sluit' n globale "gees van godsdiens" verskil van die tradisionele godsdienstige vorme en met inbegrip van die konsep van die Age of Aquarius.

Kontroversie het ontstaan rondom sommige van Anton se stellings oor nasionalisme, Amerikaanse isola, Sowjet-totalitarisme, Fascisme, Zionisme, Nazisme, rasseverhoudinge, die mense van Afrika-afkoms, het die Joodse volk, en die godsdienste van die Judaïsme en die Christendom. Yonassan Gersom en ander beskryf haar Teksten as rassisties en antisemitic.

Volgens Robert S. Ellwood, haar filosofie en haar geskrifte word nog steeds toegepas word deur die groepe en organisasies wat hulle gestig is, soos die Arcane Skool, die New Group of World Servers, en die volle maan Meditasie groepe wat daarop volg haar leer.

## Verwysings
Virginia Jetzt!

**Virginia Jetzt!** is 'n Duitse Indie-Schlager musiekgroep wat in 1999 in Elsterwerda ontstaan het, wat bekend is vir hul emosionele dog opbeurende ghitaarpop. Die groep het tot dusver drie albums bekendgestel, met hul debuutalbum in 2003 *Wer hat Angst vor Virginia Jetzt?* ('n verwysing na Edward Albee se toneelstuk ''Who's Afraid of Virginia Woolf?*).

Hul volgende album *Anfänger* (2004) het drie enkelspelers tot gevolg gehad: "Ein ganzer Sommer" (#28, 2004), "Das ganz normale Leben" (#72, 2004) en "Wahre Liebe" (#49, 2005). In Januarie 2007 het die groep *Land Unter* bekendgestel, wat die enkelspelers "Bitte bleib nicht, wenn du gehst" (#54, 2006) en "Mehr als das" (#75, 2007) bevat het.

## Albumgeskiedenis 
* *Virginia jetzt!* (2000)
* *Pophymnen* (2001)
* *Wer hat Angst vor Virginia Jetzt!* (2003)
* *Anfänger* (2004)
* *Anfänger Tour Edition* (2005) 
* *Land Unter* (2007)
* *Blühende Landschaften'' (2009)

## Eksterne skakels 
* Amptelike webwerf
Amor Prohibido

***Amor Prohibido*** (*Verbode liefde*) is 'n album wat die Tejaanse sangeres Selena in 1994 uitgereik het. Die album bereik nommer-1 op die *Billboard* Top Charts 1994-1996. Hierdie album is in beide Engels en Spaans uitgereik.

## Snitte 
# "Amor Prohibido"
# "No Me Queda Mas"
# "Cobarde"
# "Fotos y Recuerdos"
# "El Chico Del Apartamento 512"
# "Bidi Bidi Bom Bom"
# "Techno Cumbia"
# "Tus Desprecios"
# "Si Una Vez"
# "Ya No"
Nuwe Wêreld

[regs|250px|duimnael|Die Nuwe Wêreld in die [18de eeu.]]

Die begrip **Nuwe Wêreld** verwys na die kontinente wat deur die Europeërs vanaf 1492 ontdek is. Die woorde *Nuovo Mundo* is deur die ontdekkingsreisiger Amerigo Vespucci vir die eerste keer gebruik om aan te dui dat sy voorganger, Christophorus Columbus, in teenstelling tot wat hy self dog, nie Asië via die westelike roete bereik het nie, maar 'n gehele "Nuwe Wêreld".

## Klassifikasie 
Oor die algemeen word Noord- en Suid-Amerika hiermee aangedui. Die Ou Wêreld is Europa, Afrika en Asië, uit die perspektief van die Europeërs.

Hoewel Australië en Antarktika ook na 1492 ontdek is, word hulle nie tot die Nuwe Wêreld gereken nie. Hulle kan egter ook nie in die Ou Wêreld ingedeel word nie. Hul indeling is gewoonlik 'n struikelblok in die wêreld se geografie. Die mees gangbare is die term *Terra Australis* wat "suidelike land" beteken en meestal gedurende die 18de eeu gebruik is.

Verder word die eilandjies wat na 1492 ontdek is ook nie tot die nuwe wêreld gereken nie.

## Biologie 
Die begrip word gewoonlik in die biologie gebruik; veral omdat byvoorbeeld baie groepe diere geïsoleerd geraak het op die Amerikaanse kontinent. As gevolg hiervan is daar gewoonlik diereordes of dierefamilies met "Nuwe Wêreld" as agtervoegsel, soos die ape van die Nuwe Wêreld, die muise en rotte van die Nuwe Wêreld, en die giere van die Nuwe Wêreld.

## Kultuur en politiek 
Ook om verskille in kultuur en politiek aan te dui, word hierdie begrippe nog steeds gebruik.

## Wyne 
In die wynwêreld word 'n ander onderskeid in die Nuwe en Ou Wêrelde gemaak. Europese wyne word *ou-wêreldwyne* genoem, en wyne uit die res van die wêreld, soos uit Suid-Amerika, Australië, Kalifornië, Libanon en Suid-Afrika word *nuwe-wêreldwyne* genoem.